C 469/17

KOMISIJAS PAZIŅOJUMS

par to, kā piemērojamas ekodizaina prasības attiecībā uz serveru un datu glabāšanas ražojumu barošanas bloku efektivitāti un ekodizaina prasības attiecībā uz metināšanas aparātu barošanas avotu efektivitāti

(Dokuments attiecas uz EEZ)

(2022/C 469/03)

Komisijas Regulu (ES) 2019/424 (1), ar ko nosaka ekodizaina prasības serveriem un datu glabāšanas ražojumiem, piemēro no 2020. gada 1. marta. Konkrētāk, regulas II pielikuma 1.1. punktā ir ietvertas prasības par serveros un datu glabāšanas ražojumos izmantoto barošanas bloku minimālo efektivitāti. Vispirms, proti, 2020. gada 1. martā, kļuva piemērojamas minimālās efektivitātes prasības, kas noteiktas II pielikuma 1.1.1. punktā. No 2023. gada 1. janvāra tiks piemērotas stingrākas (salīdzinājumā ar pašlaik piemērojamajām vērtībām) barošanas bloku minimālās efektivitātes vērtības prasības.

Komisijas Regulu (ES) 2019/1784 (2), ar ko nosaka ekodizaina prasības metināšanas aparātiem, piemēro no 2021. gada 1. janvāra. Regulas II pielikuma 1. punktā ir ietvertas metināšanas aparātu barošanas avotu efektivitātes minimālās prasības. Šīs prasības piemēros no 2023. gada 1. janvāra.

Lai uzlabotu serveru un datu glabāšanas ražojumu barošanas bloku energoefektivitāti un metināšanas aparātu barošanas avotu energoefektivitāti saskaņā ar jaunajām prasībām, ražotājiem ir jāuzstāda komponenti, kas satur jaunas drukātās shēmas plates. Šīs jaunās drukātās shēmas plates ražo, izmantojot pusvadītāju mikroshēmas. Tomēr pašreizējā globālā pusvadītāju mikroshēmu piegādes krīze, ko izraisījusi Covid-19 pandēmija, liedz drukātās shēmas plašu ražotājiem apmierināt augošo pieprasījumu. Rezultātā klienti šo būtisko komponentu piegādē saskaras ar daudz ilgāku izpildes laiku, nekā sākotnēji gaidīts.

Šo ārkārtas apstākļu dēļ ražotāji nespēj nodrošināt, ka ražojumi, kurus paredzēts laist tirgū no 2023. gada 1. janvāra, atbilst jaunajām energoefektivitātes prasībām. Globālās mikroshēmu nepietiekamības nozīmīgā ietekme uz ražošanas nozarēm ir atspoguļota nesenajos ziņojumos, tostarp Eiropas mikroshēmu apsekojumā (3), un bija nesenā Komisijas priekšlikuma par Eiropas Mikroshēmu aktu galvenais virzītājspēks. Paredzams, ka šī situācija nebūs ilgstoša un lielā mērā tiks atrisināta līdz 2024. gada 1. janvārim.

Vairākas dalībvalstis ir informējušas Komisiju par to, ka tās zina, ar kādām grūtībām saskaras nozare, un saprot, cik problemātiski nozarei būs izpildīt šos pienākumus. Arī vairākas nozaru apvienības ir Komisiju informējušas par šīm grūtībām. To vidū ir nozares, kas piegādā ražojumus vairākiem svarīgiem ekonomikas sektoriem, piemēram, datu glabāšanas, banku un būvniecības sektoram.

Atbilstība ES saskaņošanas tiesību aktiem, piemēram, ekodizaina prasībām, tiek uzraudzīta un nodrošināta ar tirgus uzraudzību, ko dalībvalstu tirgus uzraudzības iestādes veic saskaņā ar 11. un 14.–20. pantu Eiropas Parlamenta un Padomes Regulā (ES) 2019/1020 (4) par tirgus uzraudzību un produktu atbilstību.

Ņemot vērā problēmas, ar kurām varētu saskarties ražotāji, kas vēlas izpildīt ekodizaina prasības attiecībā uz serveru un datu glabāšanas ražojumu barošanas bloku energoefektivitāti un metināšanas aparātu barošanas avotu energoefektivitāti, Komisija izklāsta vairākus apsvērumus, kuri būtu jāņem vērā saistībā ar šo pienākumu izpildi.

Pirmkārt, jāatzīmē, ka dalībvalstu tirgus uzraudzības iestāžu pienākums uzraudzīt atbilstību ir pastāvīgs un nav saistīts ar kādu konkrētu datumu pēc tam, kad šīs prasības sāk piemērot 2023. gada 1. janvārī.

Otrkārt, runājot par efektīvas tirgus uzraudzības nodrošināšanu, Komisija atgādina Regulas (ES) 2019/1020 14. panta 2. punktā noteikto prasību, ka tirgus uzraudzības iestādēm šajā pantā noteiktās pilnvaras jāīsteno efektīvi, lietderīgi un saskaņā ar proporcionalitātes principu.

Komisija atgādina, ka ne Komisijai, ne atsevišķām dalībvalstīm nav pilnvaru neievērot kādus saistošus termiņus vai citas prasības, kas noteiktas Savienības tiesību aktos, izņemot gadījumus, kad, izmantojot atbilstīgas procedūras, ir veikti šo termiņu vai prasību grozījumi.

Tomēr, gādājot par Savienības tiesību aktu izpildi, dalībvalstīm ir pienācīgi jāņem vērā proporcionalitātes princips. Šādā kontekstā dalībvalstis, kad tās piemēro ES tiesību aktus un gādā par attiecīgajās regulās noteikto prasību izpildi, ir aicinātas ņemt vērā visus šos nosacījumus:

— ārkārtējos un neparedzētos apstākļus, kuri saistīti ar pusvadītāju mikroshēmu globālo piegādes krīzi, ko izraisījusi Covid-19 pandēmija, kā to pierādījuši ražotāji, un kuri var liegt ražotājiem laikus izpildīt attiecīgās ekodizaina prasības;

— neilgo problēmas pastāvēšanas periodu, ņemot vērā to, ka ražotāji varētu turpināt laist tirgū ražojumus, kuri vēl neatbilst jaunajām energoefektivitātes prasībām, tikai salīdzinoši īsu laiku;

— to, ka ražotājiem jāspēj turpināt laist ražojumus tirgū, ņemot vērā arī to, ka reglamentēto produktu droša piegāde ir ļoti svarīga vairāku būtisku ekonomikas sektoru darbībai.

Ja valsts tirgus uzraudzības iestādes, ņēmušas vērā šos nosacījumus, no 2023. gada 1. janvāra nenodrošinās ekodizaina prasību izpildi attiecībā uz serveru un datu glabāšanas ražojumu barošanas bloku energoefektivitāti un metināšanas aparātu barošanas avotu energoefektivitāti, Komisija atturēsies no pārkāpuma procedūru sākšanas, kamēr vien šāda neizpilde nepārsniedz nepieciešamo un ilgst ierobežotu laikposmu no 2023. gada 1. janvāra līdz 2024. gada 1. janvārim.

Šī pieeja būtu jāpiemēro visām atsevišķām ražojuma modeļa vienībām, kas laistas tirgū norādītajā laikposmā. Tas nozīmē arī to, ka gadījumā, ja tirgus uzraudzības iestādes pēc 2024. gada 1. janvāra konstatē neatbilstīgu ražojuma vienību, kas tika laista tirgū pirms minētā datuma, piemērojami tie paši apsvērumi.

(1) Komisijas Regula (ES) 2019/424 (2019. gada 15. marts), ar ko nosaka ekodizaina prasības serveriem un datu glabāšanas ražojumiem atbilstīgi Eiropas Parlamenta un Padomes Direktīvai 2009/125/EK un groza Komisijas Regulu (ES) Nr. 617/2013 (OV L 74, 18.3.2019., 46. lpp.).

(2) Komisijas Regula (ES) 2019/1784 (2019. gada 1. oktobris), ar ko nosaka ekodizaina prasības metināšanas aparātiem saskaņā ar Eiropas Parlamenta un Padomes Direktīvu 2009/125/EK (OV L 272, 25.10.2019., 121. lpp.).

(3) Sk. https://digital-strategy.ec.europa.eu/en/library/european-chips-survey.

(4) Eiropas Parlamenta un Padomes Regula (ES) 2019/1020 (2019. gada 20. jūnijs) par tirgus uzraudzību un produktu atbilstību un ar ko groza Direktīvu 2004/42/EK un Regulas (EK) Nr. 765/2008 un (ES) Nr. 305/2011 (OV L 169, 25.6.2019., 1. lpp.).